《雷塘》
宋代·刘弇

磐嬉截长淮，闻自隋天子。运丁大业末，役跨辽东始。

汹涌沟浊河，赤血洗千里。江都天东南，岁阅翠华指。

锦帆抹非烟，叠鼓蓬蓬起。紫幰朱丝络，百万罗卫士。

璇房贮彩女，灼灼艳芳李。虞公正逢恶，何稠甘没齿。

一从水调奏，便识还声已。浪传遭閟春，不悟羊无尾。

雷塘一掬土，仅足掩冠履。行人为伤心，清泪堕如水。

池荒九曲春，尚想迷楼倚。落日注芜城，牛羊下坡觜。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。